**Az előterjesztést megtárgyalta:**

- Gazdasági és Jogi Bizottság

**E L Ő T E R J E S Z T É S**

**Szombathely Megyei Jogú Város Közgyűlése**

**2024. február 29-i ülésére**

**J E G Y Z Ő I T Á J É K O Z T A T Ó**

**a Polgármesteri Hivatal törvényességi és**

**hatósági munkájáról, a Hivatal tevékenységéről**

Szombathely Megyei Jogú Város Önkormányzata Szervezeti és Működési Szabályzata 22. § (4) bekezdés b) pontja értelmében a jegyző a Közgyűlésen tájékoztatást ad a hatósági munkáról, a törvényesség helyzetéről, és azokról a kihirdetett, vagy hatályba léptetett jogszabályokról, amelyek az önkormányzat, vagy a hivatal feladatkörét, hatósági hatáskörét érintik, megváltoztatják, illetve új feladatkört állapítanak meg. A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 81. § (3) bekezdés f) pontja alapján a jegyző évente beszámol a képviselő-testületnek a hivatal tevékenységéről. A testület a hatósági és törvényességi tájékoztató keretében a hivatal tevékenységéről folyamatosan értesül, ezért ezen tájékoztató az SZMSZ-ben foglaltakon túl az Mötv. előírásainak történő megfelelést is szolgálja. E kötelezettségeknek eleget téve a Polgármesteri Hivatal belső szervezeti egységeinek vezetőivel áttekintettük a hatósági munkát és a hivatal működését, amelynek eredményeiről az alábbiakban tájékoztatom a Tisztelt Közgyűlést:

A **Jogi és Képviselői Osztály** vezetője az alábbi tájékoztatást adta az osztály munkájáról:

A **Jogi Iroda** elvégezte az Önkormányzat és a Polgármesteri Hivatal által kötött valamennyi szerződés jogi kontrollját, a vonatkozó belső utasításoknak megfelelően.

A 2024. 01. 01. – 2024. 01. 31. közötti időszakban 83 db szerződés jogi kontrolljára került sor.

Az iroda nyilvántartja a hatályos önkormányzati rendeleteket, gondoskodik azok kihirdetéséről.

A 2024. január 25. napján tartott Közgyűlésen megalkotott rendeletek 2024. január 29. napján kerültek kihirdetésre:

* az önkormányzat 2023. évi költségvetéséről szóló 4/2023. (II.28.) önkormányzati rendelet módosításáról szóló 1/2024. (I.29.) önkormányzati rendelet,
* a települési támogatás keretében nyújtott ellátások és a szociális szolgáltatások helyi szabályzásáról szóló 8/2015. (II.27.) önkormányzati rendelet módosításáról szóló 2/2024. (I.29.) önkormányzati rendelet.

A fenti rendeletek a jogszabályi előírásoknak megfelelően megküldésre kerültek a Vas Vármegyei Kormányhivatalnak, illetve feltöltésre kerültek a www.szombathely.hu honlapra és a Nemzeti Jogszabálytárba. Továbbá a lakosság értesítése a rendeletek kihirdetéséről a Városi TV útján megtörtént.

A 2024. január 25-i Közgyűlésen elfogadott határozatok, a Közgyűlés jegyzőkönyvei, valamint a polgármester és a jegyző képviselő-testület által átruházott hatáskörében meghozott - hatósági döntésnek nem minősülő - döntései is megküldésre kerülnek a Vas Vármegyei Kormányhivatalnak, illetve a közgyűlésen elfogadott határozatok és a nyilvános ülések jegyzőkönyvei kihirdetésre és a honlapra feltöltésre kerültek.

A polgármester és a jegyző által átruházott hatáskörben hozott nem hatósági döntések száma 2024. január hónapban:

* + polgármester 89 db,
  + jegyző 0 db.

Az iroda végezte a Közgyűlés és a bizottságok hatáskörébe tartozó döntések jogi kontrollját, valamint ellátta az Önkormányzat által alapított alapítványok, közalapítványok jogszabályoknak megfelelő működésével kapcsolatos feladatokat.

A **Képviselői Iroda** végezte a Közgyűlés és a bizottságok hatáskörébe tartozó döntések adminisztrációját.

Az iroda elkészítette a Polgármesteri Hivatal 2024. 01. 01 - 2024. 01. 31. napja közötti iktatókönyvek szerinti hivatali statisztikáját:

|  |  |  |
| --- | --- | --- |
| **Az iktatott ügyiratok megnevezése** | **Az iktatott ügyiratok száma** | |
| **Ágazat** | **2024.01.01. - 2024.01.31.** | |
| **Főszám** | **Alszám** |
| **A) PÉNZÜGYEK** | **2779** | **266** |
| A.1. Adóigazgatási ügyek | 2779 | 266 |
| **B) EGÉSZSÉGÜGYI IGAZGATÁS** | **8** | **11** |
| **C) SZOCIÁLIS IGAZGATÁS** | **1554** | **2302** |
| **E) KÖRNYEZETVÉDELMI, ÉPÍTÉSI ÜGYEK, TELEPÜLÉSRENDEZÉS, TERÜLETRENDEZÉS ÉS KOMMUNÁLIS IGAZGATÁS** | **187** | **315** |
| E.1. Környezet- és természetvédelem | 33 | 24 |
| E.2. Építésügyek, településrendezés, területrendezés | 36 | 87 |
| E.3 Építésügy | - | - |
| E.4 Kommunális ügyek | 118 | 204 |
| **F) KÖZLEKEDÉS ÉS HÍRKÖZLÉSI IGAZGATÁS** | **222** | **515** |
| **G) VÍZÜGYI IGAZGATÁS** | **4** | **9** |
| **H) ÖNKORMÁNYZATI, IGAZSÁGÜGYI ÉS RENDÉSZETI IGAZGATÁS** | **810** | **1635** |
| H.1. Anyakönyvi és állampolgársági ügyek | 218 | 368 |
| H.2. A polgárok személyi adatainak, lakcímének nyilvántartásával és a központi címregiszterrel kapcsolatos ügyek | 2 | 6 |
| H.3. A Választásokkal kapcsolatos ügyek | 8 | 6 |
| H.4. Rendőrségi ügyek | - | - |
| H.7. Igazságügyi igazgatás | 11 | 31 |
| H.8. Egyéb igazgatási ügyek | 571 | 1224 |
| **I) LAKÁSÜGYEK** | **261** | **279** |
| **J) GYERMEKVÉDELMI ÉS GYÁMÜGYI IGAZGATÁS** | **32** | **65** |
| **K) IPARI IGAZGATÁS** | **5** | **10** |
| **L) KERESKEDELMI IGAZGATÁS, TURISZTIKA** | **84** | **157** |
| **M) FÖLDMŰVELÉSÜGY, ÁLLAT- ÉS NÖVÉNYEGÉSZSÉGÜGYI IGAZGATÁS** | **55** | **82** |
| **P) KÖZOKTATÁSI ÉS MŰVELŐDÉSÜGYI IGAZGATÁS** | **19** | **101** |
| **R) SPORTÜGYEK** | **1** | **0** |
| **U) ÖNKORMÁNYZATI ÉS ÁLTALÁNOS IGAZGATÁSI ÜGYEK** | **988** | **2136** |
| U.1. Képviselő-testület iratai | 17 | 17 |
| U.2. Kisebbségi önkormányzat iratai | - | - |
| U.3. Szervezet, működés | 223 | 535 |
| U.4. Iratkezelés, ügyvitel | 11 | 15 |
| U.5. Személyzeti, bér- és munkaügyek | 479 | 970 |
| U.6. Pénz- és vagyonkezelés | 257 | 599 |
| **X) HONVÉDELMI, POLGÁRI VÉDELMI, KATASZTRÓFAVÉDELMI IGAZGATÁS, FEGYVERES BIZTONSÁGI ŐRSÉG** | **1** | **0** |
| X.1. Honvédelmi igazgatás | - | - |
| X.2. Polgári védelmi, katasztrófavédelmi igazgatás | 1 | 0 |
| **IKTATOTT ÜGYIRATOK SZÁMA ÖSSZESEN:** | **7010** | **7883** |

A **Humánpolitikai Iroda** folyamatosan végezte a testület tagjai tiszteletdíjával, valamint a tisztségviselők személyi anyagával kapcsolatos adminisztrációt, a polgármester munkáltatói jogkörébe tartozó intézkedések végrehajtását, továbbá a szervezeti változásokkal összefüggő, a jegyző munkáltatói jogkörébe tartozó változások teljes adminisztrálását.

Az iroda továbbá folyamatosan ellátta a Hivatal költségvetésével kapcsolatos pénzügyi, valamint a havi bérszámfejtéshez szükséges adminisztratív feladatokat.

A **Vagyongazdálkodási és Városfejlesztési Iroda** az előző közgyűlés óta folyamatosan végezte az SZMSZ-ben meghatározott feladatait.

Az előző beszámoló készítése óta eltelt időszakban 343 db iktatott ügyirat keletkezett az irodán.

Az iroda a **vagyongazdálkodási feladatkörében** az adott évre elfogadott vagyongazdálkodási koncepció alapján gondoskodik a kijelölt vagyontárgyak pályáztatás keretében történő értékesítéséről, ennek keretében feladata a pályázati felhívás elkészítése, a pályázat megjelentetése, meghirdetése, a beérkezett pályázatok bontása, értékelése. A sikeres pályázatot követően az iroda elkészíti az adásvételi szerződéseket, gondoskodik az ingatlan-nyilvántartással kapcsolatos feladatok ellátásáról. Gondoskodik eredménytelen pályáztatás esetén a nyitva álló határidőn belül érkezett vételi ajánlatok elbírálásáról.

Az iroda a vagyonkoncepcióban nem szereplő vagyontárgyak megvételére érkező vételi szándékokat megvizsgálja, amennyiben a vagyon értékesítése lehetséges, úgy megteszi a szükséges intézkedéseket (társirodák hozzájáruló nyilatkozatának beszerzése, szakértői vélemények, értékbecslések beszerzése, árajánlatok kérése, ezt követően a vagyonrendeletben meghatározott eljárás szerint az értékesítés lebonyolítása). A pályázati eljárás során értékesített garázsokra vonatkozó adásvételi szerződések aláírásra kerültek.

Amennyiben kerékpárutak, temető stb. beruházás megvalósításához szükséges, hogy a terület önkormányzati tulajdonban legyen, az iroda gondoskodik a kisajátítási törvény szerinti ingatlanszerzés teljes körű lebonyolításáról (szakértői vélemények beszerzése, az alapján a jogosultak megkeresése vételi szándékkal, kisajátítást pótló adásvételi szerződések elkészítése, ennek hiányában a kisajátítási eljárás megindítása, a kisajátítási hatóság előtti képviselet ellátása, jogosultak kártalanításával kapcsolatos ügyintézés). A fentiekkel kapcsolatos földhivatali ügyintézés (telekalakítási kérelmek, ingatlan-nyilvántartási kérelmek elkészítése, Földhivatalba történő benyújtása) az iroda feladata.

Az önkormányzati tulajdonú vagyontárgyak bérbeadásával, bérlőkijelöléssel, bérleti jog átruházással kapcsolatos ügyek ellátása is az iroda feladati közé tartoznak.

Az iroda készíti elő az elővásárlási jog gyakorlásával kapcsolatos nyilatkozatokat az Önkormányzat részéről.

Az iroda gondoskodik a vagyonkataszteri feladatok ellátásáról, adatszolgáltatásról, a vagyonkataszter digitális és papír alapú vezetéséről.

Teljesíti a feladatkörébe tartozó közérdekű adatigényléseket, megválaszolja a sajtómegkereséseket.

Az iroda végzi az önkormányzati tulajdonú gazdasági társaságok cégfelügyeleti feladataival kapcsolatos ügyintézést (létesítő okiratok készítése, azok módosítása, ügyvezetők munkaszerződésének elkészítése, nem kizárólagos tulajdonú társaságok taggyűlésein az Önkormányzat képviselete, üzleti tervek és beszámolók feldolgozása, alapítói hatáskörbe tartozó kérdések közgyűlési, bizottsági vagy polgármesteri döntéshozatalra történő előkészítése)

Az iroda elkészíti az építési munkákhoz, székhelyhasználathoz, rendezvényekhez kapcsolódó tulajdonosi hozzájárulásokat.

Fentieken túl az iroda gondoskodik az ingó- és ingatlanvagyonnal kapcsolatos adásvételi szerződések, ingyenes használatba adási megállapodások, térítésmentes tulajdonba adások- tulajdonba vételek, vagyonkezelési szerződések elkészítéséről.

Az iroda elkészíti a hatáskörébe tartozó közgyűlési, bizottsági előterjesztéseket és polgármesteri döntéseket.

**2.** Az iroda a **városfejlesztési feladatkörében az alábbiakról számol be:**

A 1625/2021. (IX.3.) Korm. határozat értelmében Szombathely Megyei Jogú Várost 905.000.000.- Ft összegű vissza nem térítendő támogatásillette meg az alábbi projektek megvalósítására:

* **Belterületi útfejlesztések,**
* **Gyöngyös-patak hídrekonstrukció,**
* **Vásárcsarnok környékének rekonstrukciója, kapcsolódó parkolók kialakítása,**
* **Víztorony és környezetének fejlesztése, II. ütem.**

A teljes támogatásra vonatkozó beszámoló benyújtásra került a Magyar Államkincstár felé.

A **Gothard-kastély állagmegóvása** című Modern Városok Program projekt záró beszámolójának elfogadásáról szóló értesítést 2024. február 12-én kapta meg az Önkormányzat. A projekt ezzel lezárult.

A **Késmárk utcai teniszcentrum fejlesztése** MVP projekt záró beszámoló 2. hiánypótlásának benyújtása megtörtént.

A **,,Szent Márton Lovas Sport, Hagyományőrző és Rendezvényközpont fejlesztésének előkészítése”** MVP projekt záró beszámoló 2. hiánypótlásának benyújtása megtörtént.

**„A** **Zarkaházi Szily-kastély fejlesztése a gyöngyöshermán-szentkirályi közösség számára”** című projekt esetében a Közreműködő Szervezet részéről a helyszíni ellenőrzés 2024. 01. 24-én megtörtént. Az előírt hiánypótlás teljesítése folyamatban van.

A **TOP-7.1.1-16-H-ERFA-2020-00782** számú **„A Belvárosi közösségi tér fejlesztése”** című projekt esetében, a Záró Szakmai Beszámoló a Közreműködő Szervezet részéről elfogadásra került. A projekt fenntartási időszakba történő áthelyezésének Közreműködő Szervezet által jóváhagyását várjuk.

A **Játszóterek fejlesztése** projektben, melyet a SZOMPARK-kal konzorciumban valósít meg az Önkormányzat, a projekt az első évi fenntartási időszakban van. Az első fenntartási év időszakának vége: 2024. 11. 22.

A Horizont2020-as **JUSTNature** projekt megvalósítása során a kiviteli tervek készítése folyik. Az időjárásmérő, levegőminőség- és talajnedvesség-mérő szenzorok beszerzéséről szóló szerződés aláírásra került, a szenzorok elhelyezése február folyamán történik meg. A lakosságnál elhelyezhető forgalomszámláló szenzorok beszerzése folyamatban van.

Elindult a **JustClimate** projekt az ABUD Mérnökirodával partnerségben. Február 13-án megtartottuk a hivatalon belüli, irodák közti első műhelymunkát. Folyik az energetikus keresése.

Az Interreg Europe **OD4GROWTH** projekt január végi projekttalálkozója lezajlott. A második szemeszteri tevékenységek véglegesítésével és beszámolók elkészítésével kapcsolatos ügyintézés folyamatban van.

Az EIT Urban Mobility **TICER** projekt tartalmi és pénzügyi beszámolója határidőre beadásra került, jelenleg várjuk az instrukciókat a további lépésekkel kapcsolatban.

A **New European Bauhaus CHRONOGENESIS projekt** pályázatának leadása 2024. február 7-én megtörtént a vezető partner által a felhívásra. Előzetes információk szerint 6 hónap az átfutási ideje az elbírálásnak.

Az **European Urban Initiative City to City Exchanges** felhívásra való pályázat leadása sikeres volt. Az EUI képviselőjével való kick-off meeting és az első projektutazás előkészítése jelenleg is zajlik. Elnyert támogatás 4184.00 EUR.

2023. május 31-én benyújtásra került a csatlakozási kérelem az **UNESCO Globális Tanuló Városok** Hálózatához. 2024. február 9-én értesítés érkezett a pozitív elbírálásról, így Szombathely 2024. február 14-én hivatalosan is az UNESCO Globális Tanulóvárosok Hálózatának tagja lett.

Az **RRF-1.1.2-21-2021-00007** azonosító számú **„Új bölcsőde építése Szombathely Szentkirályi városrészen”** elnevezésű projekt kiviteli munkái és az eszközbeszerzés előkészítése folyamatban vannak.

A **TOP-6.1.5-15-SH1-2019-00002** számú **„A Ferenczy utca hiányzó szakaszának kiépítése"** című projekt záró szakmai beszámolója és elszámolása beküldésre került.

A **„Szombathely – Zanat kerékpárút megvalósítása”** című projekt Támogatói Okirat 1. számú módosítása 2023. 05. 11. napján elfogadásra került, projekt megvalósításnak végső határideje: 2024. 06. 30., ezt követően a Kedvezményezett köteles a támogatás felhasználásáról szakmai beszámolót és pénzügyi elszámolást készíteni.

A **TOP Plusz-1.3.1-21** számú, **„Fenntartható városfejlesztés Szombathelyen”** című projekt megvalósítása folyamatban van. Egyes feladatok megvalósítása szerződés szerint történik, az első szakmai beszámoló hiánypótlási határideje 2024. 03. 20-ra módosult.

A **TOP-6.1.4-16-SH1-2017-00001** számú, **„Képtár turisztikai célú felújítása”** projektnél a záró helyszíni ellenőrzésen előírt intézkedési tervben foglaltaknak eleget tett az Önkormányzat, és ezt a Magyar Államkincstár elfogadta.

A **TOP-6.5.2-15-SH1-2016-00001** számú, **„Megújuló Szombathely – tiszta energia saját erőből”** projektnél a Magyar Államkincstár részéről a záró helyszíni ellenőrzés megtörtént. Intézkedési tervben foglaltak teljesítésének határideje: 2024. 03. 08. napja.

A **„Multifunkcionális városi közszolgáltatási telephely Szombathely-Sárdi ér út”** megnevezésű projekt záró beszámolóját az MVP Bizottság elfogadta.

A **Take-IT-home** pályázat az Interreg CENTRAL EUROPE programban támogatást nyert. Néhány kérdés tisztázása után aláírhatóvá válik a Támogatási szerződés és a Partnerségi megállapodás. A projekt várhatóan 2024. június 1-én indul.

Szintén a NetZeroCities pályázat eredeti tartalmán alapuló új, **LIFE-2023-CET** pályázat benyújtása megtörtént 2023. november 16-án.

A **Klímabarát Díj 2023.** felhívásra 2023. 11. 28-án került a pályázati anyag benyújtásra.

TOP Plusz **„Parkolási infrastruktúra és zöldfelületfejlesztés a Derkovits városrészen”** című projektre vonatkozóan a Megalapozó Dokumentum és műszaki dokumentáció a Zöldinfrastruktúra Tervzsűri részére, első körös véleményezés céljából 2024. 02. 05. napján megküldésre került.

Az **Egészségügyi és Közszolgálati Osztály** vezetője a **Szociális és Lakás Iroda** munkájáról az alábbi tájékoztatást adta:

**2024. január 11-től 2024. február 14-ig** az irodára hatósági ügyekben beérkezett kérelmek száma az alábbiak szerint alakult:

|  |  |
| --- | --- |
| **támogatás típusa** | **száma (db)** |
| Köztemetéssel kapcsolatos ügyek | 10 |
| Adósságkezelés | 2 |
| Átmeneti támogatás | 360 |
| Krízis támogatás | 338 |
| Rendszeres gyógyszertámogatás | 23 |
| Temetési segély | 5 |
| Fűtési támogatás | 32 |
| Rendszeres gyermekvédelmi támogatás | 25 |
| Hátrányos helyzet megállapítása | 14 |
| Önkormányzati lakásban lakók lakbértámogatása | 66 |
| Nem önkormányzati lakásban lakók bérleti díj támogatása | 87 |
| Villamosenergia támogatás | 1 |
| Piaci vásárlási utalvány | 2 |
| Szén-monoxid érzékelő vásárlásához nyújtott támogatás | 755 |
| **Összesen** | **1720** |

A kérelmek elbírálása mellett az ügyintézők - az önkormányzati rendeletek által előírt, illetve más hatóságok általi megkeresésre – környezettanulmányt végeznek.

A Szociális és Lakás Bizottság a 2024. januári rendes és rendkívüli ülésein 1 család részére a lakáshasználatuk meghosszabbításáról döntött, továbbá 5 család részére pedig rendkívüli szociális krízishelyzetére tekintettel önkormányzati tulajdonban lévő ingatlant jelölt ki. Az érintettek részére a bérlakások bérbeadása megtörtént.

Közösségi Bérlakás Rendszerben nyilvántartott ingatlanok bérbeadása:

A tulajdonos által felajánlott ingatlan állapotfelmérését követően, és a bérleti díj elfogadásáról szóló tulajdonosi nyilatkozat alapján 2024. január hónapban egy ingatlan került a KBR rendszerében bérbeadásra.

A települési támogatás keretében nyújtott ellátások és a szociális szolgáltatások helyi szabályzásáról szóló 8/2015. (II.27.) önkormányzati rendelet 2024. január 30. napjától az alábbiak szerint módosul:

A szén-monoxid érzékelő készülék vásárlásához nyújtott támogatás megállapítására vonatkozó eljárás további egyszerűsítése céljából a támogatásra való jogosultsági feltételek köréből kikerült a jótállási jegy másolatának a becsatolása.

A **Sport és Ifjúsági Iroda** vezetője az alábbi tájékoztatást adta az iroda munkájáról, tevékenységéről a 2024. január 12-től – 2024. február 16.  közötti időszakra vonatkozóan:

A sport területén végzett feladatok:

* 2024. januári bizottsági és közgyűlési határozatok végrehajtása;
* polgármesteri, alpolgármesteri, rendelkező levelek elkészítése;
* támogatási szerződések elkészítése;
* február havi közgyűlési és bizottsági előterjesztések elkészítése;
* szombathelyi székhelyű sportszervezetek aktuális ügyeinek segítése, koordinálása;
* beérkezett elszámolások ügyrend szerinti kezelése.

Az iroda szervezésében különböző diáksport rendezvények kerültek lebonyolításra, többek között:

* középiskolások részére fiú kosárlabda diákolimpia;
* általános iskolások részére kosárlabda diákolimpia;
* középiskolások részére röplabda diákolimpia;
* középiskolások részére lány torna diákolimpia;
* általános és középiskolások.

Az iroda

* segítette, koordinálta a szombathelyi székhelyű sportszervezetek aktuális ügyeit, valamint tájékoztatta az aktuális további pályázatokról a sportszervezetek vezetőit;
* folytatta a szombathelyi székhelyű sportszervezetek által megküldött elszámolások feldolgozását és ellenőrzését;
* társszervezésében első alkalommal került lebonyolításra a Szombathelyi Vállalati, Intézményi Teremlabdarúgó Torna elnevezésű rendezvény;
* folytatta a 2023/2024. évre tervezett szabadidősport rendezvények, versenyek lebonyolítását, amelyet a Városstratégiai, Idegenforgalmi és Sport Bizottság a 2023. március havi Bizottsági ülésen elfogadott;
* közvetlen sportszakmai irányításával és sportági szakemberek közreműködésével valósul meg a  szabadidősport sportrendezvények szervezése, lebonyolítása;
* folytatta a 2023/2024. évre tervezett Diáksport versenyek, rendezvények lebonyolítását, amelyet a Városstratégiai, Idegenforgalmi és Sport Bizottság a 2023. március havi Bizottsági ülésen fogadott el;
* közvetlen sportszakmai irányításával és sportági szakemberek közreműködésével valósul meg a diáksport rendezvények szervezése, lebonyolítása ;
* folytatta a 2024. évi Hivatali Nyári Élménytábor előkészítő szervezését;
* megkezdte a 2024. évi szabadidősport rendezvények, versenyek tervezését;
* folytatta a téli diák és szabadidősportos rendezvények szervezését;
* szervezésében került lebonyolításra a Kábítószerügyi Egyeztető Fórum;
* szervezésében került lebonyolításra a Játékos sportverseny diákolimpia országos elődöntő rendezvény;
* szervezésében került lebonyolításra az Iskolák a Jégen elnevezésű rendezvény;
* napi szinten végzi el a Vasi Diák Közösségi Szolgálat tevékenységéből fakadó adminisztratív feladatokat;
* folytatta az óvodai és iskolai úszásoktatás 2024. év téli turnusának szervezését és lebonyolítását;
* szervezésében került lebonyolításra a Diáksport Fesztivál elnevezésű rendezvény;
* folytatta a Városi Sítábor előkészítő szervezését;
* folytatta a 2024. évi nyári Diákjátékok szervezését.

Az **Egészségügyi, Kulturális és Köznevelési Iroda** sokrétű feladataiból (egészségügy, önkormányzati programok, kultúra, civil kapcsolatok, köznevelés stb.) fakadóan igen összetett tevékenységet folytat, 2023. január - 2024. február hónapban az alábbi feladatokat végezte:

Önként vállalt önkormányzati feladatok és civil területén végzett feladatok:

* önkormányzati támogatási rendszeren történő regisztrációk ügyintézése;
* beérkező elszámolások ellenőrzése;
* határidő-meghosszabbítás ügyintézése;
* kapcsolattartás civil szervezetekkel;
* Szent Márton Kártya ügyintézés;
* babaköszöntő csomagok előkészítése;
* házasulandóknak „Első gratuláció” előkészítése;
* „Aktív időskor Szombathelyen” programjainak 2024. évi előkészítése;
* a Szombathelyi Identitásprogram kiterjesztésének előkészítése;
* Idősügyi Tanács ülésének előkészítése, lebonyolítása;
* Civil Fórum ülésének előkészítése, lebonyolítása;
* Szombathelyi Konzultációs Fórum előkészítése, lebonyolítása.

Egészségügy területén végzett feladatok:

* a 2024. januári Egészségügyi Szakmai Bizottsági ülés jegyzőkönyvének elkészítése;
* januári bizottsági, közgyűlési határozatok végrehajtása;
* február havi közgyűlési és bizottsági előterjesztések elkészítése;
* az egészségügyi szolgálati jogviszonnyal kapcsolatos havi jelentés megküldése a Belügyminisztérium részére;
* az alapellátási körzetek egységes nyilvántartási rendszerének kialakításához a házi gyermekorvosi, háziorvosi, fogászati, gyermekfogászati, fogászati ügyelet és a területi védőnői körzetek adatainak feltöltése az NNGYK (Nemzeti Népegészségügyi és Gyógyszerészeti Központ) által megadott Own Cloud tárhelyre.

Kultúra területén végzett feladatok:

* 2024. januári bizottsági és közgyűlési határozatok végrehajtása;
* rendelkező levelek, támogatási szerződés készítése;
* februári bizottsági, közgyűlési előterjesztések elkészítése;
* kulturális intézmények aktuális ügyeinek intézése;
* Mesebolt Bábszínház igazgatói pályázatával kapcsolatos ügyintézés.

Köznevelés területén végzett feladatok:

* januári bizottsági, közgyűlési határozatok végrehajtása;
* februári bizottsági, közgyűlési előterjesztések elkészítése;
* óvodai BTM-es gyerekek összeírása és összesítése;
* óvodavezetői értekezlet összehívása;
* önkormányzati nyári napközis tábor előkészítése;
* Szombathelyi Hétszínvirág Óvoda törvényességi ellenőrzése.

A **Közgazdasági és Adó Osztály** 2024. januártól – 2024. februárig tartó beszámolási időszakra vonatkozóan a következő tevékenységeket látta el:

* Ellátta a költségvetés tervezésével, költségvetési rendelet módosításával, a költségvetés végrehajtásával kapcsolatos feladatokat, gondoskodott a gazdálkodás operatív feladatainak végrehajtásáról.
* Biztosította a hatáskörébe utalt helyi és központi adójogszabályok Szombathely területén való egységes érvényesítését, valamint a helyi adókról szóló 1990. évi C. törvény, illetve a képviselő-testület adózással kapcsolatos rendeleteinek és határozatainak végrehajtását.
* Figyelemmel kísérte az önkormányzat adóbevételeinek alakulását a vonatkozó központi jogszabályok módosulását.

**Beszámoló az Adókivetési Iroda és az Adóvégrehajtási és Könyvelési Iroda tevékenységéről:**

A Magyar Államkincstár által előírt határidőre az önkormányzati adóhatóság végrehajtotta az ASP.ADÓ szakrendszerben a 2023. év végi zárás és a 2024. évi nyitás feladatait. Az elkészült zárási összesítőket, kimutatásokat, ellenőrző listákat a Kincstár Vas Vármegyei Igazgatósága részére elektronikus rendszeren keresztül továbbította. Az évnyitást követően a helyi adók 2023. évi nyitó kivetési munkafolyamatait megkezdte. A 2024. évi építményadó fizetési kötelezettségek előírásra kerültek az adózók adófolyószámláin. Szombathely Megyei Jogú Város Közgyűlésének a helyi adókról szóló 38/2011. (XII.19.) önkormányzati rendelete szabályozza az építmények adóztatását.

2024. január 15. napi határidőig kellett az építményadó adatbejelentést megküldeniük azoknak az adózóknak, akiknek az építményadót érintően 2024. évtől adókötelezettség változásuk (keletkezés, megszűnés, módosítás) keletkezett.

A 2024. évtől építményadó kötelezettség változást érintő építményadó adatbejelentések feldolgozása és a határozathozatal folyamatosan tart. Az építményadó hatálya alá be nem jelentett adótárgyak vizsgálatát is folyamatosan végzi az adóhatóság. A 2024. I. félévi, 2024. március 18. napig esedékes helyi adó kötelezettségeket tartalmazó egyenlegértesítők kiküldésére legkésőbb 2024. február végéig kerül sor.

Az iroda a fizetési kötelezettségüket nem teljesítő adózókat folyamatosan felszólítja tartozásuk rendezésére és a befizetés elmaradása esetén végrehajtási intézkedéseket foganatosít. Az adóvégrehajtási eljárásban hatósági átutalási megbízás (inkasszó) benyújtására, munkabérre és egyéb járandóságra történő letiltásra, továbbá ingatlan végrehajtás során az ingatlanvagyonra történő jelzálogjog, illetve végrehajtási jog bejegyzésére kerül sor.

Az iroda külön jogszabályokban meghatározott esetekben, Szombathely város illetékességi területén elhelyezkedő ingatlanokról adó- és értékbizonyítványt állít ki. 2024. 01. 25 - 2024. 02. 12 közötti időszak alatt hagyatéki eljárásban, végrehajtási eljárásban, illetve gyámügyi eljárásban történő felhasználás céljából 32 megkeresésre végzett ingatlan értékbecslést és ezen ingatlanokról - ügyenként egy vagy több ingatlanról - állított ki adó- és értékbizonyítványt a kérelmezők részére.

A **Főépítészi Iroda** vezetője az alábbi tájékoztatást adta az iroda munkájáról:

Az iroda az előző Közgyűlés óta eltelt időszakban településképi véleményeivel közreműködött az építési hatóságok eljárásaiban és településképi bejelentési eljárásokat folytatott le, szakhatósági állásfoglalásokat és hatósági bizonyítványokat adott ki. Az irodát személyesen felkereső ügyfeleknek, tervezőknek szóban és írásban egyaránt nyújtott tájékoztatást az iroda. A lakossági gázártámogatáshoz jegyzői hatósági bizonyítványokat állított ki, részt vett a területi Építészeti Tervtanács ülésén és az Országos Építészeti Tervtanács megkeresésére is véleményez tervdokumentációt. A településkép védelméről szóló törvény módosítását követően a településképi rendeletünk reklámokra vonatkozó előírásainak módosítása érdekében rendelettervezetet készített elő az iroda, amelyet az állami főépítésszel véleményeztetett, majd a fennálló véleményeltérés miatt egyeztető tárgyalást kezdeményezett.

A **Hatósági Osztály** vezetője az alábbi tájékoztatást adta az osztály munkájáról, valamint az osztály munkáját érintő jogszabályi változásokról:

2024. januárban nem lépett hatályba újabb, az osztály munkáját érintő jogszabályváltozás.

Az **Általános Hatósági Iroda** 2024. január havi munkavégzéséről az alábbiakban adok tájékoztatást.

Az irodához tartozó *anyakönyvvezetők* munkája során 2024. január 1–31. között az alábbi új anyakönyvi események történtek:

* születés anyakönyvezése: 156,
* házasságkötés: 13,
* haláleset anyakönyvezése: 245.

Az anyakönyvvezetők végzik emellett papíralapú bejegyzések, adatváltozások rögzítését az Elektronikus Anyakönyvbe. 2024. január 1–31. között a bejegyzett események száma az alábbiak szerint alakult:

* születési események és ehhez kapcsolódó változások: 474,
* házassági bejegyzések és ehhez kapcsolódó változások: 170,
* halotti bejegyzések: 20.

Az anyakönyvvezetőknek feladata a házassági szándékbejelentéssel egyidejűleg a hivatalból kiállításra kerülő személyazonosság igazolására alkalmas hatósági igazolványok kiállításához szükséges arcképmás, aláírás, valamint ujjnyomat felvételezése, ha a házassági név eltérő lesz a születési névtől vagy a házasságkötés előtt közvetlenül viselt névtől. 2024. január hónapban 10 ügyben kellett elvégezni ezeket a feladatokat.

Az anyakönyvi igazgatásban az anyakönyvvezetők mellett 2 fő *rendezvényszervező* végzi városunkban a házasságkötések megszervezésével, megrendezésével járó feladatokat, gondoskodnak – a házasulandók igényeit figyelembe véve – az ünnepélyesség, az esztétikum megjelenítéséről.

A házasságkötések mellett a rendezvényszervezők részt vettek a doni áttörés 81. évfordulója alkalmából 2024. január 12. napján tartott városi megemlékezés szervezésében.

A *hagyatéki eljárásokban* az iroda hagyatéki ügyintézői végzik a jegyző hagyaték leltározásával kapcsolatos feladatait, fő szabály szerint azon örökhagyók esetében, akik utolsó belföldi lakóhelye Szombathelyen volt. 2024. január 1–31. között 355 ügyben intézték az ügyintézők a hagyatéki leltározást, összesen 1239 irat került iktatásra ezen eljárásokban.

Az iroda végzi a *kereskedelmi tevékenységgel*, a szálláshely-szolgáltatási tevékenységgel kapcsolatos kérelmek, a kereskedelmi és kulturális célú közterület-használati kérelmek, a telep nyilvántartásba vételére irányuló kérelmek, a rendezvénytartási kérelmek, valamint a piac- és vásártartási engedélyek intézését, és az ezekhez kapcsolódó nyilvántartások vezetését. Az ügyintézők egyeztetnek az ügyfelekkel személyesen és telefonon az ügyintézés menetéről, a kérelmek beadásáról, helyes kitöltéséről, a mellékletek csatolásáról. A beérkezett kérelmeket egyeztetik az ügyfelekkel, bizonyos esetekben hiánypótlásra kerül sor.

2024. január hónapban összesen 77 kérelem érkezett:

* 53 kereskedelmi tevékenységgel kapcsolatos kérelem;
* 13 kereskedelmi és kulturális célú közterület-használati kérelem;
* 5 teleppel kapcsolatos kérelem;
* 3 szálláshely szolgáltatási tevékenységgel kapcsolatos kérelem;
* 3 rendezvénytartási kérelem.

Az iroda folyamatosan végzi a nyilvántartásba vett kereskedelmi tevékenységek hatósági ellenőrzését, valamint a kereskedelmi tevékenységek végzésének feltételeiről szóló 210/2009. (IX.29.) Korm. rendelet alapján vezetett nyilvántartás felülvizsgálatát.

Az iroda a szálláshely-szolgáltatási tevékenység folytatásának részletes feltételeiről és a szálláshely-üzemeltetési engedély kiadásának rendjéről szóló 239/2009. (X.20.) Korm. rendelet, valamint az ellenőrzési tervben foglaltak alapján végzi a nyilvántartásba vett szálláshely-szolgáltatók hatósági ellenőrzését. Ennek keretében ellenőrzésre kerülnek a szálláshely-szolgáltatók Nemzeti Turisztikai Adatszolgáltató Központ felé történő regisztrációs és rendszeres adatszolgáltatási kötelezettségének teljesítése is.

A kereskedelmi tevékenységgel, valamint a szálláshely-szolgáltatási tevékenységgel kapcsolatban nyilvántartásba vett adatokból folyamatos a statisztikai adatszolgáltatás a Központi Statisztikai Hivatal felé.

Az iroda hatósági ellenőre bejelentések alapján – esetenként a társszervekkel közösen – végzi a zeneszolgáltatást nyújtó kereskedelmi és vendéglátó üzletek éjszakai ellenőrzését és megteszi a szükséges intézkedéseket, annak érdekében, hogy az üzletek által kibocsátott zaj ne érje el a veszélyes mértékű környezeti zaj szintjét és a hatásterületen élő lakosság nyugalmát ne zavarja. 2024. januárban 5 ellenőrzésre kerül sor.

Az iroda látja el az *állatvédelemmel* kapcsolatos feladatokat. Az eljárásokban a bejelentések alapján lefolytatja a szükséges hatósági ellenőrzéseket és helyszíni szemléket, idézéseket hajt végre, meghallgatásokat tart, eljárásokat indít, illetve kezdeményez, megkeres más hatóságokat, állásfoglalásokat kér, tájékoztatásokat ad. 2024. január hónapban 4 új bejelentés érkezett a jegyzőhöz állatvédelmi ügyben.

Az iroda jár el a Polgári Törvénykönyvről szóló 2013. évi V. törvény 5:8. §-a alapján a jegyző hatáskörébe utalt *birtokvédelmi* eljárásokban. 2024. január hónapban 4 új eljárás indult, a folyamatban lévő ügyek közül 2 eljárás zárult határozathozatallal.

Az iroda folytatja le a közösségi együttélés alapvető szabályainak megszegése miatt indított *közigazgatási eljárásokat* a zöldterületen történő közlekedésre, várakozásra vonatkozó eljárások kivételével. 2024. január hónapban a Közterület-felügyelet bejelentése alapján 11 esetben indult eljárás. A folyamatban levő ügyek közül 2024. január hónapban 2 közigazgatási eljárás zárult le határozathozatallal, amelyből mindkét esetben megállapításra került a jogsértést elkövető személye, akiknél figyelmeztetés közigazgatási szankció került alkalmazásra.

Az **iroda végzi a különböző *hirdetmények* – ideértve az Önkormányzat saját hirdetményei mellett más hatóságok meg**kereséseit, valamint a földforgalmi törvény alapján a termőföld adásvételi és haszonbérleti szerződéseket is – hirdetőtáblán történő kifüggesztését, illetve honlapon való közzétételét. 2024. január hónapban összesen 122 hirdetmény közzétételére került sor.

Az Általános Hatósági Irodához tartozó *Ügyfélszolgálat* munkájáról az alábbiakban számolok be.

Az Ügyfélszolgálathoz e-mailen és telefonon is érkeznek megkeresések, bejelentések, illetve az ügyfelek személyesen is kérnek tájékoztatást. Ezek számadatai 2024. január hónapban az alábbiak szerint alakultak:

|  |  |  |  |
| --- | --- | --- | --- |
| Hónap | e-mail | telefon | általános információ |
| 2024. január | 218 | 61 | 150 |

Fentieken túl az ügyfélszolgálati ügyintéző 24 esetben segítséget nyújtott állampolgároknak a Gondosóra program kapcsán. Szent Márton-kártya kiadására pedig 2024. január hónapban 87 esetben került sor.

A Hatósági Osztály vezetőjének közvetlen irányítása alatt végzi munkáját a ***védelmi ügyintéző***. Ellátja a védelmi és biztonsági igazgatással kapcsolatos feladatokat. Döntésre előszíti a polgármester hatáskörébe tartozó honvédelmi, polgári védelmi ügyeket, a védelmi és biztonsági igazgatás területi vagy helyi szerve által szerevezett honvédelmi képzésén, felkészítésen, illetve gyakorlaton részt vesz, szervezi az önkormányzati rendezvények biztosítását, megszervezi a Bűnmegelőzési, Közbiztonsági és Közrendvédelmi Bizottság ülését és ellátja az adminisztratív feladatokat. Figyelemmel kíséri az önkormányzat részéről a rendőrségnek és a katasztrófavédelemnek biztosított támogatás felhasználását. Kapcsolatot tart a honvédség, rendvédelmi szervek, a katasztrófavédelmi helyi szervezeteivel és a közterület-felügyelettel, Blaguss Agora Hungary Kft-vel és Volánbusz Zrt-vel.

A védelmi ügyintéző 2024. január hónapban ellátta a Doni áttörés 81. évfordulója tiszteletére 2024. január 12-én megrendezésre kerülő kegyeleti megemlékezés zavartalan lebonyolítása érdekében az előkészítési feladatokat, a honvédséggel, Honvédelmi Minisztériummal való egyeztetést.

A Hatósági Osztályhoz tartozó **Közterület-felügyelet** 2024. január 1–31. közötti időszakban végzett tevékenységéről az alábbiakban számolok be:

1. Térfigyelő ügyeleti szolgálat

A fenti időszakban a térfigyelő ügyeleti szolgálathoz összesen 147 db lakossági bejelentés érkezett. A lakossági bejelentések a Közterület-felügyelet felé 124 esetben telefonon, 19 esetben elektronikus úton, 4 esetben személyesen történtek.

A Szombathelyi Rendőrkapitányság hivatalos megkeresésére 9 alkalommal került sor kamerafelvétel átadására, kiadására a hatályos jogszabályok mindenkori betartása mellett.

A térfigyelő ügyeleti szolgálat kamerán észlelt szabálysértés és szabályszegés megszüntetése érdekében 3 esetben alkalmazott hangszórón keresztül figyelmeztetést, valamint 2 esetben alkalmazott feljelentést. 52 esetben vált szükségessé egyéb intézkedés (FÉHE Nonprofit Kft. értesítése hajléktalan elszállítása ügyében, lakosság tájékoztatása, IPL rendszerben adatlekérés).

A Szombathelyi Rendőrkapitányság járőrei 3 esetben intézkedtek a térfigyelő ügyeleti szolgálat által kamerán észlelt szabálysértés és szabályszegés megszüntetésének ügyében.

A Szombathelyi Rendőrkapitányság különböző szervezeti egységei összesen 17 esetben, a SZOMPARK Kft. 1 esetben kértek segítséget munkavégzésük elősegítése érdekében.

1. Gépkocsizó reagáló szolgálat

A reagáló szolgálat a fenti időszakban 253 esetben alkalmazott szabálysértések észlelése esetén figyelmeztetést, 2 esetben helyszíni bírságot, továbbá 1 esetben a gépjármű üzembentartójának távollétében helyszíni bírságot szabtak ki. 21 esetben alkalmaztak feljelentést és 1265 esetben foganatosítottak egyéb intézkedést. Ezekben az esetekben a FÉHE Nonprofit Kft. értesítése hajléktalan elszállítása ügyében, helyszíni ellenőrzés végrehajtása, lakosság tájékoztatása vált szükségessé.

Ezen időszakban a gépkocsizó reagáló egység – saját észlelésre, illetve a Térfigyelő Ügyeleti Szolgálat utasítására végrehajtott ellenőrzés során – a gépjármű forgalomra alkalmatlan állapota miatt 15 esetben helyezett el értesítést a gépjárműveken.

1. Közterületi járőrszolgálat

A közterület-felügyelők járőrszolgálatuk során 2024. január hónapban az alábbi intézkedéseket alkalmazták:

|  |  |  |  |  |  |  |
| --- | --- | --- | --- | --- | --- | --- |
| **Intézkedések fajtája** | **Figyelmez-tetés** | **Helyszíni bírság** | **Távolléti helyszíni bírság** | **Szabály-sértési fel-jelentés** | **Közigaz-gatási eljárás** | **Közigazgatási bírság** |
| **Közúti közlekedési szabályok megsértése** | 413 | 1 (15.000,- Ft) | 1 (13.000,- Ft) | 1 | 2 | 1 (39.000,- Ft) |
| **Közrend elleni szabálysértések** | 10 | 0 | 0 | 0 | 0 | 0 |

A járőrszolgálat által mobiltelefonos applikáción keresztül összesen 15 jelzés került beküldésre, amelyek további intézkedéseket igényeltek.

A frekventált helyszíneken a Közterület-felügyelet fokozott jelenléte és visszatérő ellenőrzése továbbra is biztosított. A belváros közbiztonságának és köztisztaságának növelése és annak megóvása érdekében továbbra is állandó járőrpár hajtotta végre a közterületi ellenőrzéseket, valamint tette meg a szükséges intézkedéseket. A belváros és környékének ellenőrzése folyamatos, illetve az ellenőrzések számát szinten tartjuk. A Váci Mihály utcában található szolgáltatóház, valamint annak környéke továbbra is kiemelt területként került kezelésre.

Az elmúlt időszakban fokozottan ellenőrizték a Fő téren szabálytalanul közlekedő kerékpárosokat. A szabálysértőkkel szemben a térfigyelő kamerarendszerhez rendelt hangszórón keresztül alkalmaztak figyelmeztetéseket, valamint a gyalogos járőrszolgálat helyszíni intézkedéseket folytatott le.

1. Mezőőri szolgálat

A mezőőri szolgálat munkatársai a külterületi részeken folyamatos ellenőrzést tartottak, amely során 3 esetben kezdeményeztek közigazgatási hatósági eljárást a Vas Vármegyei Kormányhivatal felé. Redmine rendszeren történő jelzés 3 esetben történt.

A mezőőri szolgálat 1 esetben kezdeményezett büntető eljárást a Szombathelyi Rendőrkapitányság irányába lopás bűncselekményének megalapozott gyanúja miatt.

1. Állategészségügyi és Ebrendészeti Szolgálat

Az Állategészségügyi és Ebrendészeti Szolgálat 2024. január havi tevékenységéről az alábbiakban számolok be:

|  |  |
| --- | --- |
| **2024. január 1–31.** | **db** |
| 2024. január 1. napján a telepen lévő ebek száma | 12 |
| Közterületen befogott eb | 0 |
| Állatvédő szervezettől átvett eb | 0 |
| Rendőrségi eljárásban bekerült eb | 1 |
| Hatósági megfigyelés alatt lévő eb | 0 |
| A telepről a gazdának átadott eb | 0 |
| Örökbeadott eb | 0 |
| Közterületen befogott, az állatkórháznak – az eb egészségügyi állapota miatt – átadott eb | 0 |
| Állatkórházban elaltatott eb (eutanázia) | 1 |
| Állatvédő szervezeteknek átadott eb | 0 |
| Lakossági bejelentésre közterületen keresett, de meg nem talált kóbor eb | 2 |
| Ebtetem | 4 |
| Egyéb állattetem (galamb, sün, macska, patkány stb.) | 9 |
| 2024. január 31. napján a telepen lévő ebek száma | 12 |

Az 1 esetben állatorvos által végrehajtott eutanázia az eb megromlott egészségi állapota miatt vált szükségessé.

1. Egyéb feladatok

*Forgalomra alkalmatlan gépjárművek:*

|  |  |
| --- | --- |
| Észlelt gépjárművek száma: | 27 db |
| * rendszámmal ellátva | 18 db |
| * rendszám nélküli, regisztrációs matricával ellátva | 1 db |
| * rendszám nélküli | 8 db |
| * külföldi rendszámmal ellátva | 0 db |
| * ideiglenes rendszámmal ellátva | 0 db |
| Elszállított gépjárművek száma: | 6 db |
| Kiváltott gépjárművek száma: | 1 db |
| Közigazgatási hatósági eljárások kezdeményezése: | 8 db |
| Magyarországon nem került regisztrálásra, nem található a nyilvántartásban: | 3 db |

*Illegális hulladék elhelyezés:* A hatáskörrel rendelkező Vas Vármegyei Kormányhivatal Környezetvédelmi, Természetvédelmi és Hulladékgazdálkodási Főosztály felé összesen 4 esetben kezdeményeztünk közigazgatási eljárást.

*Zöld területen való várakozás miatti közigazgatási eljárásokkal kapcsolatos intézkedések:*

|  |  |
| --- | --- |
| 2024. január hónapban megindított új közigazgatási hatósági eljárások | 26 db |
| 2024. január hónapban meghozott határozatok száma | 16 db |
| * ebből közigazgatási szankciók száma | 11 db |
| * figyelmeztetések száma | 11 db |
| * közigazgatási bírságok száma, összege | 0 db |
| * a jogsértés el nem követését megállapító határozatok száma | 5 db |
| 2024. január végén folyamatban lévő, még le nem zárt közigazgatási hatósági eljárások | 25 db |

*Közösségi együttélés szabályainak megszegése miatt indított közigazgatási eljárások:* A Közterület-felügyelet az Általános Hatósági Iroda felé 1 esetben közterület-használati hatósági engedély hiánya miatt, valamint 8 esetben forgalomra alkalmatlan gépjármű közterületen történő engedély nélküli tárolása miatt indított közigazgatási hatósági eljárást.

*Büntetőeljárások megindítása:* A Közterület-felügyelet a mezőőri szolgálat intézkedése alapján büntetőeljárást a Szombathelyi Rendőrkapitányság irányába január hónapban 1 esetben kezdeményezett, lopás bűncselekmény elkövetésének alapos gyanúja miatt.

*Biztosítási feladatok:* 2 esetben került végrehajtásra rendezvénybiztosítás:

* 2024. január 12.: Hollán Ernő Emléktábla Vas Vármegyei Mérnöki Kamara által történő megkoszorúzásának biztosítása;
* 2024. január 24.: a Verseny utcában található Lidl áruház előtti önkormányzati parkoló zárása, valamint annak ürítése, fametszési és parkoló takarítási feladatok biztosítása.

A **Városüzemeltetés Osztály** vezetője az alábbi tájékoztatást adta az osztály tevékenységéről:

A **Közbeszerzési Iroda** az előző Közgyűlés óta eltelt időszakban folyamatosan közreműködik a projektek közbeszerzési munkarészeinek ellenőrzési eljárásaiban, elkészíti a Közbeszerzési Bíráló Bizottság előterjesztéseit.

A Közbeszerzési Hatóság a 2024. évi ellenőrzési tervének megfelelően elrendelte a Képtár eszközbeszerzés IV. tárgyú eljárásban a szerződés teljesítésének és módosításának ellenőrzésére irányuló szerződés-ellenőrzési eljárását.

A Hatóság felhívásának megfelelően 2024. január 24. napján benyújtásra került a kért adatszolgáltatást, majd február 14. napján újabb végzésben kért ismételten adatokat a Hatóság. Az adatszolgáltatás teljesítése folyamatban van.

Szombathely Megyei Jogú Város Közgyűlése a 15/2024. (I.25.) Kgy.számú határozatával Szombathely 2024. évi útfelújítási programjáról döntött, amelynek végrehajtására az irodaa Közbeszerzési Bíráló Bizottság 2024. február 2-i ülésére előkészítette az eljárás megindításához szükséges dokumentumokat.

A közbeszerzési eljárás 4 részajánlati körben került megindításra :

1. részajánlati kör: Szombathely, Csaba utca - Tátika utca és Vásártér utca közötti szakaszának - felújítása

2. részajánlati kör: Szombathely, Bárdos Alice utca felújítása

3. részajánlati kör: Szombathely, Bocskai István körút felújítása

4. részajánlati kör: Szombathely, Akacs Mihály utca - Szűrcsapó utca és Hargita utca közötti szakaszának – felújítása

Az eljárásban az ajánlattételi határidő 2024. február 12. napja volt, az ajánlatok értékelése, bírálata folyamatban van.

A **Beruházási Iroda** vezetője az alábbi tájékoztatást adja az iroda munkájáról:

**TOP PLUSZ-1.3.1-21-VS1-2022-00001 azonosítószámú „Szociális alapszolgáltatások fejlesztése”** című pályázat keretében, a Szombathely, Pozsony utca 47. szám alatti ingatlanon (Hrsz. 7685) meglévő idősek nappali otthona átalakítása és bővítése, valamint autizmussal élők nappali ellátását biztosító otthon létesítése:

A projekt teljes beruházási költsége bruttó 680 millió Ft, ebből megközelítőleg nettó 420 millió Ft az építési költség, így a meglévő épülettömbök átalakítása és kis mértékű bővítése tervezett. Többkörös egyeztetés során a helyiséglista összeállításra került, a koncepcionális tervet elkészítette az iroda, a végső elfogadás megtörtént a Pálos Károly Szociális Szolgáltató Központ és Gyermekjóléti Szolgálattól és a PontMás Alapítványtól. Az előzetesen felvázolt bővítések miatt a jelenleg érvényben lévő beépítési százalék túllépésre kerül, így rendezési terv módosítása szükségessé válik. Az iroda a Főépítészi Irodát megkereste ez ügyben.

**Vadvirág utca felújítása**: A kiviteli terv beszerzésre került, melyet a Somlai Mérnöki Iroda Kft. készített, az árazatlan költségvetési kiírást is benyújtotta, a kezelői hozzájárulás beszerzése történik.

**Energiaközösség kialakítás lehetőségének vizsgálata**: Az Európai Unió 2019. évi jogszabálya a közintézmények energiaszámláinak csökkentése, és az egyes tagok által üzemeltetett megújuló energiaforrások használatának elősegítése érdekében szorgalmazza az energiaközösségek létrehozását, ahol az energiát nem csak fogyasztják, hanem vissza is termelik a rendszerbe. Az energiaközösség egy rugalmas keret, amibe bekapcsolódhatnak egy utca vagy egy városrész lakói, az ottani közintézmények, de a közelben működő gyárcsarnok, a lényeg, hogy minél több olyan tagja legyen a közösségnek, akiknek eltérőek a fogyasztási szokásai, mintái. A csatlakozó háztartások, közintézmények vagy cégek az energiaszámlákat közösen állják, a megújuló energiaforrásokra egy közösségként ruháznak be és használják fel az energiát. Szombathely, Jászai Mari utca 2. (Szombathelyi Parkfenntartási Kft., SZOVA NZrt., Vas Vármegyei Kormányhivatal Agrár-, és Vidékfejlesztést Támogató Főosztály) Jászai Mari utca 3. (Villszöv Zrt.), Jászai Mari utca 4. (Közösségi Ház), Károly Róbert utca 1. (egykori Fiatal Házasok Otthona) szám alatti ingatlanokon gazdaságos energiafelhasználás és ökológiai lábnyom csökkentése céljából kialakítandó energiaközösségek megvalósíthatóságának vizsgálatára, elemzés készítésére, tanulmány kidolgozására 3 cégtől kért be ajánlatot az iroda.

Csak 2 ajánlat érkezett be, így a projektből nem számolható el a vizsgálat, elemzés, tanulmány. A beszerzést bővített ajánlattevői körrel megismétlésre kerül.

**RRF 1.1.2-2021 azonosító számú „Bölcsődei nevelés fejlesztése” a Szombathely, Szent István király utca 119. sz. 11725 hrsz-ú ingatlanon:** A bölcsőde építésére vonatkozó vállalkozási szerződés a Westunion Kft-vel 2023. november 13-án aláírásra került, a munkaterület átadás-átvétel 2023. november 15-én megtörtént. Először a bontási, majd az építési munkák kezdődtek meg, a tartószerkezet építési, falazási munkák zajlanak. Az iroda folyamatosan nyomon követi, koordinálja, ellenőrzi a beruházást. A 15 %-os teljesítéshez kapcsolódó számla benyújtásra került.

A bölcsődéhez tartozó parkoló kiépítéséhez kapcsolódóan a munkaterület átadás 2023. november 24-én megtörtént. A MÁK helyszíni ellenőrzést tartott, a műszaki dokumentumokat megfelelően előkészítettük, szabálytalanságot nem tapasztaltak. A parkoló építési munkái még nem kezdődtek meg.

A bölcsődei eszközbeszerzésekhez kapcsolódóan az első körös indikatív árajánlatok beszerzését követően műszaki tartalom csökkentése történt az eszközlista tekintetében majd második körben is kiküldésre kerültek az indikatív árajánlat kérések.

**Létesítményi, intézményi karbantartások, felújítások**:

* Mesevár Óvoda – hátsó kerítés építésére a szerződés GAMESZ részéről aláírásra került, a kivitelezés 2024. február 14-én megkezdődött. A munkákat végző vállalkozó a Vasi Hofa Kft.
* Weöres Sándor Óvoda beázási problémáinak megszüntetése érdekében a felújítás műszaki tartalmát a Beruházási Iroda összeállította, az ajánlattételi felhívást vállalkozók részére megküldte. Első körben nem érkezett be árajánlat. Ezután megbontásra került a műszaki tartalma két jól elkülöníthető szakfeladatra, és a beszerzés megismétlésre került. A beadási határidő 2024. február 20.
* A Hétszínvirág, Margaréta, Napsugár, Micimackó, Maros és Pipitér Óvodák napelemes és hőszivattyús rendszereire a Vulcano Kft-vel a karbantartási szerződést a Beruházási Iroda előzetes közreműködésével megkötötte a GAMESZ.
* Sportliget: a mászófal helyreállítási munkáira az árajánlat bekérése megtörtént, a fedezet biztosításával a kivitelezési szerződés megköthető.
* Képtárban jelentkező falmozgásokból eredő repedések kezelése: statikus szakértői véleményt beszerezte az iroda, melyben szerkezeti mozgásokat dokumentáló monitoring rendszer kiépítését javasolta a szakértő a további beavatkozások meghatározása érdekében. A szakértői vélemény alapján a monitoring rendszer kiépítésére beszerzésre került a vállalkozó. A vállalkozóval kötendő megbízási szerződés összeállítása, ellenőrzése folyik az érintett osztályokkal.
* Neumann János Általános Iskola: az iskola gondnoksága többször jelezte, hogy műszaki jellegű problémákat tapasztalnak a főhomlokzaton található előtető/erkély kapcsán. Szűcs Gábor műszaki ellenőr 2024. február 12-én megvizsgálta az építményt és jegyzőkönyvezte a tapasztalatait. A Neumann Iskola homlokzati erkély állapotát megvizsgálva megállapítható, hogy állékonysági probléma, az erkélylemez, illetve a mellvédfal veszélyes romlására utaló jel nem tapasztalható. A mellvédfal rögzítését biztositó 3 db szögacél támasz erkélylemezhez, illetve mellvédfalhoz való rögzítése nem ellenőrizhető, de nincs romlásra utaló jel. Az energetikai korszerűsítés keretében beépített hőszivattyú nem megfelelően működik, gyakorlatilag nem táplál rá a fűtési rendszerre. Helyszíni egyeztetés során kiderült, hogy a hőszivattyú és a kazánok nem lettek összehangolva, így a magas előremenő vízhőmérséklet miatt a hőszivattyú nem kapcsol be. Az általános iskola a Tankerülethez tartozik, ezért már többször került részükre megküldésre levél, hogy szinkronizálják a fűtési rendszerhez a hőszivattyút. A kivitelezés műszaki átadása 2019. január 31-én zárult, a vállalt indikátor értékek elérése érdekében a Beruházási Iroda a napelemes és hőszivattyús rendszer karbantartására vállalkozó beszerzését készíti elő.

**Brenner Tóbiás körút - Nárai utca és Kálvária utca közötti szakaszának felújítása**: az útszakaszra vonatkozó szakvélemény és műszaki állásfoglalás beszerzése versenyszabályzat szerinti eljárás keretében megtörtént. Az útfelújítást a SZOVA Zrt. végzi.

**11-es Huszár út és Lovas utca összekötését biztosító út építése**: Az engedélyezési és kiviteli tervek elkészítésére vonatkozóan versenyszabályzat szerinti ajánlattételi felhívás kiküldésre került. A beérkezett ajánlatok kiértékelése megtörtént, a tervezési feladatokra vonatkozó szerződés elkészítése folyamatban van.

**Fő terén álló „Faunok” szökőút:** A szökőkútelektromos és vízgépészeti felújítására vonatkozóan a kivitelező beszerzésre került, és a szerződéskötés megtörtént a Ganz Hydro Kft.-vel. A műszaki ellenőrzési feladatokra az ajánlattételi felhívás kiírása folyamatban van. A kivitelezés tavasszal fejeződik be.

**Szombathely területén lévő gyalogátkelőhelyek kiépítése, felújítása, karbantartása:**

* Szombathely város területén több helyszínen gyalogos átkelőhelyek kiépítése történt. (Demeter utca-Metro előtt, Kassák L. - Faludi F. utca kereszteződésében, Kodály Z. utca 1-12. között, Szófia-Maros utca kereszteződésében). A forgalomba helyezési eljáráshoz szükséges dokumentumok és kiegészítő helyszínrajzok beszerzésre kerültek, az eljáró hatóság felé benyújtásra került, a forgalomba helyezési engedély rendelkezésre áll.
* 3 helyszínen (Váci Mihály utca, Kodály Z. és Simon I. utca kereszteződése, Hollán E .utca) létesített okos zebrák működését folyamatosan ellenőrzi az iroda, 2024. július végéig tart a garanciális időszak. A felmerülő problémákat azonnal jelzi az iroda a kivitelező felé, és a hibaelhárítást is felügyeli.
* Szent István király utca és Rumi külső út kereszteződésében 11495/2; 11436/2; 11391 hrsz. a Szova Zrt. a forgalomtechnikai és burkolatépítési munkákat az időjárás enyhülésével tudja elvégezni (befejezés áprilisra várható).

**Villamos energia beszerzés**:

- Az Önkormányzat 2024. évi villamosenergia beszerzése: A 2024. évi villamos energia beszerzésre irányuló közbeszerzési eljárás lezárult. A nyertes ajánlattevő MVM Next Energiakereskedelmi ZRt-vel a szerződéskötés megtörtént.

- Az adatszolgáltatás és a hiányzó adatok bekérése, POD azonosítók egyeztetése folyamatosan zajlik. Az ideiglenes áramvételi helyek kialakításához (Adventi Vásár, Majális, sportrendezvények) és új fogyasztási helyek kiépítéséhez (pl. trafibox, kerékpárút, gyalogos átkelőhelyek) szükséges befogadói nyilatkozatok kérését intézzük és az elosztói engedélyes felé történő igénybejelentéshez adatokat szolgáltatunk, a jóváhagyásban közreműködünk.

- A szombathelyi északi iparterület 4 MWA teljesítménybővítés a Vépi úti alállomás és a 02089/3 hrsz. alatt létesített új kapcsolóállomás között, földkábelen keresztül 6000 m hosszan kerül biztosításra szerződés. A földkábel tervezése és kivitelezése E.ON Zrt. beruházás keretében valósul meg, a munkák várható befejezése az E.ON Zrt. tájékoztatása szerint 2024. március 31. Az E.ON a munkákat megkezdte, jelenleg a Galambos Transz Kft. telephelyétől induló vezeték kiépítését végzik.

- Szedreskerti rendezvénytér villamos ellátásának kiépítése zajlik, a munkaterület átadás-átvétel megtörtént.

**1625/2021. (IX.3.) Korm. határozat szerinti 905 millió Ft támogatás**

A támogatásból megvalósuló részfeladatok:

* Víztorony és környezetének fejlesztése II. ütem;
* A Vásárcsarnok környékének rekonstrukciója, kapcsolódó parkolók kialakítása;
* Gyöngyös-patak hídrekonstrukció;
* Belterületi utak.

A részfeladatok kivitelezési munkái befejeződtek, a záró beszámoló összeállítását végezi az iroda.

**A Horizon 2020 programból támogatott, 101003757 számú JUSTNature nemzetközi projekt** keretében megvalósítandó, a szombathelyi Dési Huber István Általános Iskola épület körüli udvar és a Szombathely, Hunyadi János úti közpark átalakítása, fejlesztése: Kiviteli tervek készítése folyamatban van, a II. tervegyeztetés 2024. február 21-én lesz, végleges tervek április elején várhatóak. Műszaki ellenőr beszerzése folyamatban van.

**TOP-6.4.1.-16 számú Fenntartható városi közlekedésfejlesztés** című felhívás keretén belül a **Szombathely és Vép között tervezett kerékpárút** kivitelezése befejeződött. A telekalakítási engedélyezési eljárás (II. lépés) befejeződött, (véglegessé vált) határozatok és vázrajzok rendelkezésre állnak, az ingatlannyilvántartásban történő tulajdoni lapon való átvezetésre (III. lépés) a kérelem február végén vezetői aláírást követően benyújtható a Földhivatalhoz.

**Szombathely-Balogunyom településeket összekötő kerékpárút** kivitelezése befejeződött. A forgalomba-helyezési engedély rendelkezésre áll, a záró auditálás befejeződött. A telekalakítási engedélyezési eljárás (II. lépés) befejeződött, (véglegessé vált) határozatok és vázrajzok rendelkezésre állnak, az ingatlannyilvántartásban történő tulajdoni lapon való átvezetésre (III. lépés) a kérelem február végén vezetői aláírás után benyújtható a Földhivatalhoz.

**1625/2021. (IX.3.) Korm. határozat szerinti + 300 millió Ft támogatás - Zanati kerékpárút fejlesztése projekt:** A kivitelezés befejeződött, a forgalombahelyezési engedélyt a hatóság kiadta, az ingatlan nyilvántartásban történő átvezetéshez szükséges dokumentáció a földmérő által január elején benyújtásra került a Földhivatalhoz (I. lépés) válasz még nem érkezett a földhivataltól.

**Szombathely, Északi iparterület 02089/5 hrsz-ú ingatlan megközelítését biztosító út és közlekedési csomópont kialakítása**: A kivitelezési munkák megkezdődtek, a bozót és cserjeírtás megtörtént. Az út és kerékpárút, valamint a csapadékvíz elvezető árkok kitűzésre kerültek és az érintett területeken a humuszolás is elkészült. A csapadékvíz elvezető árkok földmunkája részben megvalósult a feltáró út melletti átereszekkel együtt. Az út és kerékpárút földtükör szintje kialakításra került és jelenleg az útpálya fagyvédő rétegének beépítése zajlik. A munkákat a Beruházási Iroda folyamatosan figyelemmel kíséri, koordinálja.

**Akacs Mihály utca 2873 és 3054 hrsz. (Szűrcsapó utca és Forró utca közötti szakasz) felújítása**:

A kiviteli tervek tervező által átadásra kerültek, a műszaki ellenőr beszerzését végezzük. A Szűrcsapó u. és Hargita utca közötti szakasz (2873 hrsz.) kivitelezésére a közbeszerzési eljárás kiírásra került, az ajánlatok beérkeztek, a műszaki-szakmai értékelést elvégezte az iroda, és a Közbeszerzési Irodának átadta.

**Körutak felújítása**: Tartalmazza a Bartók Béla körút, a Dr. István Lajos körút, a Horváth Boldizsár körút, valamint a körforgalom és a Bocskai István körút felújítását. A kiviteli tervek beszerzésre kerültek, a tervező megküldte azokat. A Bocskai István körút esetében a kivitelezésre vonatkozó közbeszerzési eljárás zajlik, az ajánlatok beérkeztek, a műszaki-szakmai értékelést elvégezte a Beruházási Iroda, és a Közbeszerzési Irodának átadta. A műszaki ellenőr beszerzését végzi az iroda.

**Csaba utca** (Tátika utca ás a Vásártér közötti szakasz 850 m útburkolat és kerékpárút) **felújítása**:

A kiviteli tervek tervező által átadásra kerültek, a műszaki ellenőr beszerzése folyamatban van. A kivitelezésre a közbeszerzési eljárás zajlik, az ajánlatok beérkeztek, a műszaki-szakmai értékelést elvégezte az iroda, és a Közbeszerzési Irodának átadta.

**Bárdos Alice utca felújítása**: A kivitelező beszerzésére vonatkozó közbeszerzési eljárás folyamatban, az ajánlatok beérkeztek, a műszaki-szakmai értékelést elvégeztük, a Közbeszerzési Irodának átadva. A műszaki ellenőr beszerzése folyamatban van.

**TOP-6.1.4-16 „Képtár turisztikai fejlesztése”**: A MÁK az eszközbeszerzésre vonatkozóan ellenőrzést végzett, hiányosságot nem talált.

**Hajdú utca** - a Szalónak utcai csomópont és a Hajdú u. 27. szám közötti szakasz **felújítása**: A burkolatfelújításra, valamint a csapadékvíz elvezetésre vonatkozóan a kiviteli tervek rendelkezésre állnak, a tervező elkészítette és átadta a terveket.

**Sárdi ér összekötő út építése**: A tervező beszerzését készíti elő az iroda, a megelőző földhivatali átvezetéseket követően indítható.

**TOP-6.1.5-15-SH1-2019-00002 Ferenczy I. utcai fejlesztés:**

A projekt zárása megtörtént. A támogató által a projektzáráshoz szükséges dokumentumok beszerzése megtörtént.

A Szent Quirinus utca csapadékvíz elvezetésének vízjogi üzemeltetési engedélyezéséhez szükséges dokumentumok (hozzájárulások) beszerzése folyamatban.

**TOP-7.1.1-16-H-ERFA-2020-00792 jelű „A Zarkaházi Szily-kastély fejlesztése a gyöngyöshermán-szentkirályi közösség számára” projektben** a projekt zárás megtörtént, az örökségvédelmi engedély beszerzése megtörtént. A támogató ellenőrzése során kért hiányosságok elvégzése folyamatban van.

**TOP Plusz Városfejlesztési Programterv, TOP Plusz-1.3.1-21-VS1-2022-00001 azonosító számú pályázat**hoz projekt elemek kiválasztásának elősegítését, műszaki dokumentációk előkészítését, összeállítását végezzük.

**Garanciális munkák:**

* A Szombathely, Szent Imre herceg útja 2. szám (877 hrsz.) előtt található gyalogjárda aszfaltburkolatának garanciális pótlását előírta az iroda a kivitelezőnek, a munkák elvégzését előkészítette, leegyeztette. A kivitelező a munkákat elvégezte, melyek átvételét, ellenőrzését végezi a Beruházási Iroda.
* Az oladi Simon István utca 2-6. sz. VMSZC épület energetikai felújítása kapcsán az 1. éves garanciális bejárásra 2023. november 28-án került sor, a megállapított hiányosságok javítását intézi az iroda.
* Városligeti bölcsődében felmerült garanciális jellegű munkák javítása megtörtént.
* Aréna utcai óvoda garanciális munkái keretében a tetőbeázás javítása folyamatban van.
* Schrammel Imre életművének méltó elhelyezése Szombathelyen c. projektben a garanciális bejárás november 24-én megtörtént, a meglévő hibák javítására a kivitelezőt felhívtuk, melyet a kivitelező megkezdett.
* Szőlős utca burkolatfelújítása során jelzett hibák (fedlapok szintbe helyezése, kapubejáró javítása) garanciális javítását intézi Irodánk.
* Károly Róbert utcában az elmaradt burkolati jelek felfestése megtörtént.
* Vadász utca jótállási idő lejárta miatti garanciális bejárását és jótállási garancia visszafizetésének intézését végzi az iroda.

**Tervezések:**

* Szombathely II. ütem Gyöngyös-patak 1. részgyűjtőre (Joskar-Ola lakótelep – vasút – Szent Gellért utca – Hunyadi út által határolt terület) vonatkozó Szombathely város csapadékvíz elvezetésének egységes szerkezetű vízjogi üzemeltetési engedélyezési tervei elkészültek, az engedélyezési eljárás folyamatban van. A tervek benyújtása még nem történt meg, tulajdonosi hozzájárulásokat várjuk, megkeresések a nyilatkozatmintákkal kipostázásra kerültek
* Szombathely III. ütem Gyöngyös-patak 2. részgyűjtőre (Szent Gellért utca – Gyöngyös-patak – Szentgotthárdi vasútvonal - Hunyadi út által határolt terület) vonatkozó Szombathely város csapadékvíz elvezetésének egységes szerkezetű vízjogi üzemeltetési engedélyezési tervei elkészültek, a vízjogi engedélye rendelkezésre áll.

**Adatszolgáltatások, jelentések, szakmai vélemények készítése:**

* Közbeszerzési eljárások (Jégpince utcai körforgalom és a Sugár úti körforgalom) teljesítéséhez tartozó adatszolgáltatás megküldése megtörtént a Közbeszerzési Iroda felé. Vállalkozói hiánypótlás folyamatban van.
* Az elmúlt 4 év időszakában történt beruházásokról részletes összesítés készítése.
* Nemzetgazdasági szempontból kiemelt ügyekről jelentés készítése és megküldése a Vas Vármegyei Kormányhivatal részére.
* A nemzetgazdasági szempontból kiemelt jelentőségű üggyé nyilvánított beruházásokkal kapcsolatos jelentés elkészítése és megküldése a Vas Vármegyei Kormányhivatal részére.

A **Kommunális és Környezetvédelmi Iroda** ellátja a parkfenntartással, a közutak, közterületek, a köztemetők, a csapadékvíz-elvezetés üzemeltetésével és fenntartásával, a helyi közösségi közlekedéssel, a köztisztasággal, a kéményseprő ipari közszolgáltatással, az e-közműegyeztetéssel, a nem közművel összegyűjtött háztartási szennyvíz begyűjtéséről és ártalommentes elhelyezésével, zajvédelemmel, környezetvédelemmel, lakossági bejelentésekkel kapcsolatos feladatokat.

Fentiek alapján *2024. január 10. és 2024. február 14.* napja közti időszakban az ***iktatott ügyek száma 1132 db***, amelyből

* közutak, közterületek üzemeltetése és fenntartása
* kezelői hozzájárulások (közművek elhelyezése, közterületek bontása,

útcsatlakozások kialakítása, rendezvények) 211 db,

* úthiba 192 db,
* behajtási engedély 62 db,
* telephely igazolások 20 db,
* köztemetők üzemeltetése és fenntartása 11 db,
* csapadékvíz-elvezetés 10 db,
* helyi közösségi közlekedés 6 db,
* a köztisztaság 57 db,
* kéményseprő ipari közszolgáltatás 30 db,
* az e-közműegyeztetéssel, a nem közművel összegyűjtött háztartási

szennyvíz begyűjtéséről és ártalommentes elhelyezése 0 db,

* közvilágítás 22 db,
* egyéb 139 db,
* víziközmű 5 db,
* zöldterület 32 db,

**összesen: 797 db.**

Hatósági eljárást folytat le a fakivágási, a közterület-használati, a jegyzői hatáskörbe tartozó vízgazdálkodási (az ásott és fúrt kutak létesítési, fennmaradási, üzemeltetési, megszűntetési eljárás), zajvédelmi és hulladékgazdálkodási ügyekben.

*2024. január 10. és 2024. február 14.* napja közti időszakban az **iktatott hatósági ügyek** szám **335 db**, amelyből

* fakivágás 84 db,
* közterület-használat 168 db,
* vízgazdálkodás 3 db,
* környezetvédelem (zajvédelem és egyéb) 67 db,
* hulladékgazdálkodás 13 db.

Állást foglal helyi természetvédelmi ügyekben, állást foglal és intézkedik a közúti közlekedéssel, fenntartással, üzemeltetéssel, fejlesztéssel, igazgatással, a csapadékvíz elvezetéssel kapcsolatos ügyekben.

A téli időszakban a lehullott falevelek takarítását a SZOVA NZrt, valamint a Szompark Kft. folyamatosan végzi.

A Szombathelyi Parkfenntartási Kft. a parkfenntartási feladatokat, mint parkok takarítását, balesetveszélyes fák kivágását, virágágyások ápolását folyamatosan végzi.

A Közgyűlés a 421/2022. (XII.8.) Kgy. számú határozatában úgy döntött, hogy az 1000 fa program kiterjesztésével 2023. évtől minden évben megvalósítja a lakossági faültetési programot. Így a program kibővített változatban az idei évben is elindult. A regisztrációs időszak 2024. február 1. – február 18. között tartott.

A fenntartási feladatokat a költségvetés és kapacitás függvényében – az időjárás által is befolyásoltan - folyamatosan végzik a partnercégek (SZOVA NZRt., SZOMHULL NKft. Vasi Flóra Kft., Szkendó Kft.)

A SZOVA NZrt. a síkosságmentesítést és a hóeltakarítást az időjárási körülményeknek megfelelően végzi.

A városban folyamatosan történik az utcák, parkolók takarítása a SZOVA NZrt. és SZOMPARK Kft. közreműködésével.

Az önkormányzat kezelésében lévő zárt csatorna fedlapjainak, víznyelőrácsainak szintbeemelése, javítása, valamint a város területén lévő zárt csapadékcsatorna és víznyelő mosatása megrendelések alapján folyamatosan történik a város egész területére kiterjedően.

Szombathely város területén végzett kéményseprő-ipari közszolgáltatásra vonatkozó 2023. évi beszámoló benyújtásra került a Belügyminisztérium felé.

A redmine rendszeren keresztül, a „Szépítsük Együtt Szombathely” menüpontból, az [info@szombathely.hu](mailto:info@szombathely.hu), a [katyu@szombathely.hu](mailto:katyu@szombathely.hu), a [koztisztasag@szombathely.hu](mailto:koztisztasag@szombathely.hu) e-mail címeken beérkezett lakossági és képviselői bejelentések intézése, az elvégzendő munkák partnercégektől történő megrendelése folyamatosan történik.

A kötelező útfenntartási feladatokon belül az egész város területén az útburkolati hibák javítását a SZOVA NZrt. folyamatosan végzi.

A Közterület-felügyelettel szoros az együttműködés, mind az illegális hulladéklerakások felszámolása, mind pedig a szabálytalan parkolások visszaszorítása és biztonságos közlekedés érdekében.

A forgalmi rend változással kapcsolatos javaslatok felülvizsgálata, előterjesztések készítése az érintett bizottságra folyamatosan történik.

Az **Informatikai Iroda** az előző Közgyűlés óta eltelt időszakban napi szinten felügyelte és karbantartotta a hivatali munkához szükséges számítógépeket és egyéb informatikai, infokommunikációs eszközöket, valamint a helyi hálózatot. Ellátta az üzemeltetési, valamint az elektronikus ügyintézéssel kapcsolatos feladatokat. Az ügyintézők részére rendszeres informatikai támogatást biztosított a napi feladatok során. Gondoskodott a hivatali kapuval kapcsolatos adminisztrációs feladatok végrehajtásáról. Elvégezte a szükséges adatarchiválásokat, továbbá az adatmentéseket. Közreműködött az önkormányzati rendeletek elektronikus közzétételében. Az egyes osztály-, illetve irodaszintű szervezeti egységekkel együttműködve ellátta a város honlapjának működtetését, a szükséges frissítések átvezetését, illetve a közérdekű adatok elektronikus közzétételét. Felügyelte a folyamatban lévő fejlesztéseket és elvégezte a szükséges teszteléseket.

A **Belső Ellenőrzési Iroda** tevékenységéről az alábbi tájékoztatást adta az iroda vezetője:

Az iroda tevékenységének keretét adó 2024. évi belső ellenőrzési, illetve a Szombathely Megyei Jogú Város Önkormányzata által alapított és fenntartott intézményekre vonatkozó felügyeleti ellenőrzési tervet Szombathely Megyei Jogú Város Közgyűlése 2023. decemberi ülésén fogadta el. A beszámolási időszakban a jóváhagyott tervnek megfelelően bonyolította le az iroda az ellenőrzéseket.

2024. február közepén befejeződött a Pálos Károly Szociális Szolgáltató Központ és Gyermekjóléti Szolgálatnál a 2020-2022. gazdasági évekre vonatkozó költségvetési gazdálkodás szabályszerűségének vizsgálata.

A vizsgálat tapasztalatairól az iroda a vonatkozó jogszabályban foglaltaknak megfelelően éves ellenőrzési jelentésben számol be a Tisztelt Közgyűlésnek a tárgyévet követően, legkésőbb a zárszámadási rendelet elfogadásáig.

A beszámolási időszakban új vizsgálatot indított el az iroda a Savaria Múzeumnál, az intézmény gazdálkodásának átfogó vizsgálatára kerül sor az alábbi szempontok szerint:

* a gazdálkodás szervezettsége, célszerűsége;
* számviteli előírások érvényesülése;
* az intézményi vagyon változásának értékelése;
* a leltározás és a selejtezés ellenőrzése;
* gépjárművek üzemeltetésének ellenőrzése;
* a belső kontrollrendszer kialakítása és működtetése.

A vizsgálat várhatóan március végén fejeződik be.

A **Gondnoksági Iroda** vezetője az alábbi tájékoztatást adta az iroda tevékenységéről, amely az elmúlt Közgyűlés óta a

Polgármesteri Hivatal technikai működtetése mellett az alábbi főbb feladatokat végezte el:

* az iroda közreműködött a lakossági LED program keretében leszállított izzók kiosztásában;
* a Közterület–Felügyelet takarítására, továbbá a tűz és munkavédelemi feladatok ellátására kiírt pályázatok eredményeként megkötésre kerültek a szolgáltatási szerződések;
* ugyancsak pályáztatás útján szerződést kötött a Polgármesteri Hivatal 35 db szavazófülke legyártására, amelyek a választások lebonyolításához szükségesek;
* az elmúlt évi Adventi vásár zárásához kapcsolódó feladatok sikeresen befejeződtek;
* az önkormányzati és a hivatali eszközök, berendezések tárolásához szükséges raktárépületek bérlésére szintén pályázati kiírásokat követően a szerződések megkötésre kerültek.

Kérem a Tisztelt Közgyűlést tájékoztatóm elfogadására.

**Szombathely, 2024. február „ ”**

**/: Dr. Károlyi Ákos :/**

**HATÁROZATI JAVASLAT**

**….…/2024. (II.29.) Kgy. számú határozat**

A Közgyűlés a törvényesség helyzetéről és a hatósági munkáról, valamint a Hivatal tevékenységéről szóló tájékoztatót elfogadja.

**Felelős:**  Dr. Károlyi Ákos jegyző

**Határidő:** azonnal